CELEX: 32008H0473
Language: bg
Date: 2008-06-05 00:00:00
Title: 2008/473/ЕО: Препоръка на Комисията от 5 юни 2008 година за ограничаване на гражданскоправната отговорност на задължителните одитори и одиторски дружества (нотифицирано под номер C(2008) 2274) (Текст от значение за ЕИП)

21.6.2008   
            
            
               BG
            
            
               Официален вестник на Европейския съюз
            
            
               L 162/39
            
         
      ПРЕПОРЪКА НА КОМИСИЯТА
   
   от 5 юни 2008 година
   за ограничаване на гражданскоправната отговорност на задължителните одитори и одиторски дружества
   (нотифицирано под номер C(2008) 2274)
   (текст от значение за ЕИП)
   (2008/473/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност, и по-специално член 211, второ тире от него,
   като има предвид, че:
   
               (1)
            
            
               Директива 2006/43/ЕО на Европейския парламент и на Съвета от 17 май 2006 г. относно задължителния одит на годишните счетоводни отчети и консолидираните счетоводни отчети, за изменение на Директиви 78/660/ЕИО и 83/349/ЕИО на Съвета и за отмяна на Директива 84/253/ЕИО на Съвета (1) установява минимална хармонизация на изискванията за задължителен одит. Съгласно член 31 от тази директива Комисията трябва да представи доклад за въздействието на националните правила за отговорност при извършване на задължителен одит върху европейските капиталови пазари и върху условията за застраховане на задължителните одитори и одиторски дружества, както и да направи препоръки, ако прецени това за необходимо.
            
         
               (2)
            
            
               Безпрепятственото функциониране на капиталовите пазари изисква устойчив одиторски капацитет и конкурентен пазар за одиторски услуги, който предлага достатъчен избор на одиторски дружества, способни и желаещи да извършват задължителен одит на дружества, чиито ценни книжа са допуснати за търговия на регулиран пазар на държава-членка. Нарастващото непостоянство на пазарната капитализация на дружествата обаче доведе до много по-висок риск, свързан с отговорност, докато достъпът до застрахователно покритие на рисковете, свързани с такива одити, става все по-ограничен.
            
         
               (3)
            
            
               Тъй като неограничената солидарна отговорност може да възпре одиторски дружества и мрежи от навлизане на международния одиторски пазар за котирани на борсата дружества в Общността, перспективата за възникване на нови одиторски мрежи, които биха могли да извършват задължителен одит на тези дружества, е малка.
            
         
               (4)
            
            
               Следователно отговорността на одиторите и одиторските дуржества, включително и одиторите на групи, извършващи задължителен одит на котирани на борсата дружества, следва да бъде ограничена. Всяко ограничаване на отговорността не е оправдано обаче в случай на умишлено нарушаване на професионалните задължения от страна на одитора и следва да не се прилага в тези случаи. Ограничението на отговорността не би трябвало също така да ограничава правото на ощетената страна да получи справедливо обезщетение.
            
         
               (5)
            
            
               С оглед на значителните различия между системите за гражданскоправна отговорност в държавите-членки, на настоящия етап е уместно всяка държава-членка да може да избере метод за ограничаване на отговорността, който тя счита за най-подходящ за нейната система на гражданскоправна отговорност.
            
         
               (6)
            
            
               Държавите-членки следва да могат съответно да определят в рамките на националното си право горна граница на отговорността на одиторите. Алтернативно държавите-членки следва да могат да установят в рамките на националното си право система за разделна отговорност, при която задължителните одитори и одиторски дружества са отговорни само до размера на собствения им принос за причинената вреда, без да бъдат солидарно задължени с другите страни. В държавите-членки, в които исковете срещу задължителни одитори могат да бъдат предявени само от одитираното дружество, но не и от отделните акционери или трети страни, държавите-членки следва също така да могат да позволят на дружествата, техните акционери и одитори да определят ограничението на отговорността на одитора, доколкото са налице защитни мерки за инвеститорите в дружеството,
            
         ПРЕПОРЪЧВА:
   Предмет
   
               1.
            
            
               Тази препоръка се отнася до гражданскоправната отговорност на одиторите и одиторските дружества, извършващи задължителен одит на консолидираните или годишни счетоводни отчети на регистрирано в държава-членка дружество, чиито ценни книжа са допуснати за търговия на регулиран пазар в държава-членка.
            
         Ограничаване на отговорността
   
               2.
            
            
               Гражданскоправната отговорност на задължителните одитори и одиторски дружества, произлизаща от нарушение на техните професионални задължения, следва да бъде ограничена с изключение на случаите на умишлено нарушение на тези задължения от страна на задължителния одитор или одиторско дружество.
            
         
               3.
            
            
               Ограничението на отговорността следва да се прилага спрямо одитираното дружество, както и спрямо всяко трето лице, притежаващо по националното законодателство право на иск за обезщетение.
            
         
               4.
            
            
               Ограничаването на гражданскоправната отговорност не трябва да ограничава правото на ощетената страна да получи справедливо обезщетение.
            
         Методи за ограничаване на отговорността
   
               5.
            
            
               Държавите-членки следва да предприемат мерки за ограничаване на отговорността. За тази цел се препоръчва използването на един или няколко от следните методи:
               
                           а)
                        
                        
                           установяване на максималната финансова сума или на формула, позволяваща изчисляването на тази сума;
                        
                     
                           б)
                        
                        
                           установяване на група от принципи, по силата на които задължителният одитор или одиторско дружество не са отговорни извън рамките на техния собствен принос за претърпените загуби на ищеца и съответно не носят солидарна отговорност, заедно с другите съизвършители;
                        
                     
                           в)
                        
                        
                           разпоредби, позволяващи на всяко одитирано дружество и на задължителния одитор или одиторско дружество да определят ограничение на отговорността в рамките на споразумение.
                        
                     
         
               6.
            
            
               Когато отговорността е ограничена чрез споразумение, както е посочено в точка 5, буква в), държавите-членки следва да гарантират, че всяко едно от следните условия е изпълнено:
               
                           а)
                        
                        
                           споразумението е предмет на съдебен контрол;
                        
                     
                           б)
                        
                        
                           по отношение на одитираното дружество ограничението на отговорността е решено колективно от членове на ръководните, управителните и надзорните органи, споменати в член 50б от Директива 78/660/ЕИО на Съвета (2) или в случай на одит на група — в член 36а от Директива 83/349/ЕИО на Съвета (3), и това решение е одобрено от акционерите на одитираното дружество;
                        
                     
                           в)
                        
                        
                           ограничаването на отговорността и всяка нейна промяна са публикувани в приложението към счетоводните отчети на одитираното дружество.
                        
                     
         
               7.
            
            
               Преди да бъдат приети мерки за прилагане на който и да е от методите, споменати в точка 5, буква а), б) или в), или на който и да е друг метод на ограничаване на отговорността, който удовлетворява условията по точки 2, 3 и 4, държавите-членки следва да отчетат въздействието върху финансовите пазари и инвеститорите, както и върху условията за достъп до пазара на задължителен одит на котирани на борсата дружества, както и въздействието върху качеството на одита, върху възможностите за застраховане срещу рисковете и върху одитираните дружества.
            
         Последващи действия
   
               8.
            
            
               Приканват се държавите-членки да информират Комисията за предприетите действия във връзка с настоящата препоръка до 5 юни 2010 година.
            
         Адресати
   
               9.
            
            
               Адресати на настоящата препоръка са държавите-членки.
            
         
      Съставено в Брюксел на 5 юни 2008 година.
      
         
            За Комисията
         
         Charlie McCREEVY
         
         
            Член на Комисията
         
      
   
   
      (1)  ОВ L 157, 9.6.2006 г., стр. 87. Директива, изменена с Директива 2008/30/ЕО (ОВ L 81, 20.3.2008 г., стр. 53).
   
      (2)  ОВ L 222, 14.8.1978 г., стр. 11. Директива, последно изменена с Директива 2006/46/ЕО на Европейския парламент и на Съвета (ОВ L 224, 16.8.2006 г., стр. 1).
   
      (3)  ОВ L 193, 18.7.1983 г., стр. 1. Директива, последно изменена с Директива 2006/99/ЕО (ОВ L 363, 20.12.2006 г., стр. 137).